Virallinen lehti nro C 104 , 14/04/1999 s. 0112



B4-0045, 0061, 0073, 0080 ja 0100/99 Päätöslauselma Länsi-Saharasta Euroopan parlamentti, joka - ottaa huomioon aikaisemmat päätöslauselmansa ja 10. maaliskuuta 1998 neuvostolle antamansa suosituksen Länsi-Saharan tilanteesta ((EYVL C 104, 6.4.1998, s. 29.)), - ottaa huomioon YK:n pääsihteerin 11. joulukuuta 1998 antaman raportin (S/1998/160) ja sen sisältämät huomiot ja suositukset, - ottaa huomioon YK:n turvallisuusneuvoston antamat päätöslauselmat 1204 (1998) 30. lokakuuta 1998 ja 1215 (1998) 17. joulukuuta 1998, A. ottaa huomioon, että viime kuukausien aikana on edistytty oleellisesti Länsi-Saharan kansanäänestyksen järjestämisessä ja että kaikki hankkeeseen osallistuvat osapuolet ovat ilmoittaneet julkisesti toivovansa hankkeen nopeuttamista, B. pelkää, että mitä enemmän aikaa kuluu, sitä epätodennäköisemmäksi kansanäänestyksen järjestäminen käy, C. katsoo, että kaikki tarvittavat toimet on tehtävä mahdollisimman nopeasti äänioikeutettujen saharalaisten pakolaisten palauttamiseksi kotimaahan, ja ottaa huomioon, että UNHCR on esittänyt kaikille hankkeen osapuolille asiaa koskevan protokollan, D. korostaa, että Euroopan unionin on tuettava YK:n pääsihteeriä mahdollisimman voimakkaasti hänen ponnisteluissaan saada aikaan kansanäänestys Länsi-Saharassa mahdollisimman pian, E. katsoo, että Euroopan unionin pitäisi vahvistaa edelleen Yhdistyneiden kansakuntien ja erityisesti sen pääsihteerin asemaa välittäjänä ja jatkaa humanitaarisen avun antamista kyseisellä alueella; 1. Pitää tervetulleena YK:n pääsihteerin aikaan saamaa edistystä Länsi-Saharan kansanäänestystä koskevassa hankkeessa ja kehottaa osapuolia pitämään yllä ja vahvistamaan samaa poliittista tahtoa, jota he ovat ilmaisseet neuvotteluiden aikana; 2. Pyytää Marokon hallitusta hyväksymään YK:n pääsihteerin tekemät ehdotukset YK:n asettamien viiveiden sisällä rauhansopimussuunnitelman täytäntöönpanon edistämiseksi; 3. Vetoaa Marokon hallitukseen ja polisariorintamaan, että ne tekisivät saumatonta yhteistyötä YK:n kanssa ilman lisäviiveitä, jotta vapaa oikeudenmukainen ja puolueeton kansanäänestys voidaan järjestää Länsi-Saharan kansan itsemääräämisoikeuden toteuttamiseksi; 4. Vetoaa osapuoliin ja asiassa osallisena oleviin valtioihin, että ne allekirjoittaisivat mahdollisimman pian ehdotetun pakolaisten kotimaahan palauttamista koskevan protokollan Yhdistyneiden kansakuntien pakolaisasioista vastaavan komissaarin viraston kanssa; pyytää Marokon hallitusta virallistamaan UNHCR:n läsnäolon alueella ja vaatii kumpaakin osapuolta ryhtymään konkreettisiin toimiin, jotta UNHCR voi tehdä tarvittavia valmistelevia toimia; 5. Vetoaa komissioon ja neuvostoon, että ne antavat mahdollisimman täyden tukensa Länsi-Saharan kansanäänestystä koskevan hankkeen lisävalmisteluille; 6. Kehottaa komissiota vahvistamaan humanitaarisen avun antamista Sahrawi-kansalle kansalaisjärjestöjen vaatimusten mukaisesti ja erityisesti elintarvike- ja terveydenhuollon alalla; 7. Pyytää, että lähetetään tarkkailijoista koostuva valtuuskunta seuraamaan kansanäänestyksen kulkua Länsi-Saharassa; 8. Kehottaa puhemiestään välittämään tämän päätöslauselman komissiolle, neuvostolle, YK:n pääsihteerille, Afrikan yhtenäisyysjärjestölle ja Marokon hallitukselle sekä polisariorintamalle.